Vermeende bedrieër in hof oor R3,4 miljoenBongani Sydwell Mkhatshwa (Foto verskaf deur die Valke) Bongani Sydwell Mkhatshwa (40) is Vrydag in die Nelspruit-landdroshof vrygelaat op borgtog van R10 000 op aanklag van bedrog. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke) sê die Valke se eenheid in Nelspruit, wat ernstige handelsmisdaad ondersoek, het Mkhatshwa in hegtenis geneem ná ŉ lasbrief vir sy inhegtenisneming uitgereik is. Hy staan tereg op aanklag van bedrog, diefstal of alternatiewelik oortreding van artikel 235 van die Wet op Belastingadministrasie. “Die beskuldigde word daarvan verdink dat hy in Maart 2019 vervalste belastingopgawes by die Suid-Afrikaanse Inkomstediens ingedien het. Die SAID het verliese van meer as R3,4 miljoen gely.” Tydens die ondersoek is onthul dat Mkhatshwa in Maart 2018 saam met medebeskuldigdes ook vervalste belastingopgawes ingedien het. Hy is in dié verband op 18 Julie 2022 in hegtenis geneem en op borgtog vrygelaat. Die saak is nog hangende. “Albei sake is tot 3 November 2022 uitgestel.”